Komisijos reglamentas (EEB) Nr. 616/72
1972 m. kovo 27 d.
dėl alyvuogių aliejaus eksporto grąžinamųjų išmokų ir mokesčių taikymo išsamių taisyklių
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB [1] dėl bendro aliejų ir riebalų rinkos organizavimo su paskutiniais pakeitimais, padarytais Reglamentu (EEB) Nr. 2727/71 [2],
atsižvelgdama į 1966 m. spalio 27 d. Tarybos reglamentą Nr. 162/66/EEB [3] dėl Bendrijos ir Graikijos tarpusavio prekybos aliejais ir riebalais,
atsižvelgdama į 1967 m. birželio 27 d. Tarybos reglamentą Nr. 171/67/EEB [4] dėl alyvuogių aliejaus eksporto grąžinamųjų išmokų ir mokesčių su paskutiniais pakeitimais, padarytais Reglamentu (EEB) Nr. 444/72 [5], ypač į jo 11 straipsnį,
kadangi, siekiant užtikrinti teisingą eksporto grąžinamųjų išmokų sistemos taikymą, aliejams, kuriuose yra daug laisvųjų riebalų rūgščių ir kurių gaminama labai nedaug, ši išmoka neturėtų būti taikoma; kadangi dėl tos pačios priežasties bendrojo muitų tarifo 15.07 A II subpozicija turėtų būti skirstoma į pirmo spaudimo alyvuogių aliejų ir kitą tai pačiai subpozicijai priskiriamą aliejų;
kadangi tam, kad eksporto mokestis būtų veiksmingas, jo suma turėtų atitikti didžiausias sumas, nustatytas remiantis Reglamento Nr. 171/67/EEB 10 straipsnio 2 dalies nuostata; tačiau kadangi mokestis nustatomas tik tada, kai nerafinuoto alyvuogių aliejaus CIF kainos ir rinkos tikslinės kainos skirtumas gali nulemti eksportą, kuris sutrikdytų Bendrijos rinką;
kadangi dėl to, kad įprastinio eksporto mažose talpose apimties pasaulio kainų tendencijos pastebimai nepaveikia, reikėtų įtvirtinti nuostatą, leidžiančią taikyti mokesčio lengvatą šiam eksportui; tačiau kadangi lengvata, viršijanti mažiausias pakavimo išlaidas, gali nulemti piktnaudžiavimą eksportu mažose talpose; kadangi dėl šios priežasties lengvata turėtų apsiriboti minėtų išlaidų dydžiu;
kadangi šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Eksporto grąžinamoji išmoka suteikiama tik už tuos alyvuogių aliejus, kurių 100 g yra ne daugiau kaip 30 g laisvosios riebalų rūgšties, išreikštos oleino rūgštimi.
2 straipsnis
Tikslu suteikti eksporto grąžinamąją išmoką Bendrojo muitų tarifo 15.07 A II subpozicija skirstoma taip:
- 15.07 A II a): pirmo spaudimo alyvuogių aliejus,
- 15.07 A II b): kiti.
3 straipsnis
Alyvuogių aliejaus eksporto mokesčio sumos atitinka maksimalias sumas, kurias nulemia Reglamento Nr. 171/67/EEB 10 straipsnio 2 dalies taikymas.
Tačiau alyvuogių aliejaus, klasifikuojamo bendrojo muitų tarifo 15.07 A I subpozicijoje ir 2 straipsnio pirmoje pastraipoje minėtoje 15.07 A II a) subpozicijoje, tiesiogiai supakuoto į pakuotes, kurių neto masė ne didesnė kaip 5 kg, eksportui taikoma 7 apskaitos vienetų mokesčio lengvata už 100 kg eksportuojamo aliejaus.
4 straipsnis
1. Eksporto mokesčius Komisija nustato tada, kai Reglamento Nr. 171/67/EEB 10 straipsnio 2 dalies pirmoje pastraipoje nurodytas skirtumas siekia 2,5 arba daugiau apskaitos vienetų už 100 kg. Šie mokesčiai nustatomi taip dažnai, kiek to reikia Bendrijos rinkos stabilumui išlaikyti, ir tokiu būdu, kuris užtikrintų jų taikymą bent kartą per savaitę.
2. Laikantis šio straipsnio 1 dalies nuostatų, anksčiau nustatyti eksporto mokesčiai ir toliau taikomi tada, kai koeficientų, taikomų apskaičiuojant 1 dalyje nurodytą skirtumą, svyravimai apima šio mokesčio padidėjimą ar sumažėjimą mažiau kaip 0,50 apskaitos vienetais už 100 kg.
3. Komisija praneša valstybėms narėms, kokia eksporto mokesčių suma turi būti imama už 100 kg aliejaus, eksportuoto vos tik nustačius šiuos mokesčius.
5 straipsnis
Šiuo dokumentu 1969 m. sausio 27 d. Komisijos reglamentas (EEB) Nr. 154/69 [6] dėl išsamių alyvuogių aliejaus eksporto grąžinamųjų išmokų ir mokesčių taikymo taisyklių su pakeitimais, padarytais Reglamentu (EEB) Nr. 2219/70 [7], panaikinamas.
6 straipsnis
Šis reglamentas įsigalioja 1972 m. balandžio 27 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1972 m. kovo 27 d.